CELEX: 31976R0311
Language: el
Date: 1976-02-09 00:00:00
Title: Κανονισμός (ΕΟΚ) αριθ. 311/76 του Συμβουλίου της 9ης Φεβρουαρίου 1976 περί τηρήσεως στατιστικών για τους αλλοδαπούς εργαζόμενους

Avis juridique important

|

31976R0311

Κανονισμός (ΕΟΚ) αριθ. 311/76 του Συμβουλίου της 9ης Φεβρουαρίου 1976 περί τηρήσεως στατιστικών για τους αλλοδαπούς εργαζόμενους  

Επίσημη Εφημερίδα αριθ. L 039 της 14/02/1976 σ. 0001 - 0001 Φινλανδική ειδική έκδοση: Κεφάλαιο 5 τόμος 1 σ. 0189  Ελληνική ειδική έκδοση: Κεφάλαιο 05 τόμος 2 σ. 0067  Σουηδική ειδική έκδοση: Κεφάλαιο 5 τόμος 1 σ. 0189  Ισπανική ειδική έκδοση: Κεφάλαιο 05 τόμος 2 σ. 0068  Πορτογαλική ειδική έκδοση : Κεφάλαιο 05 τόμος 2 σ. 0068 

ΚΑΝΟΝΙΣΜΟΣ (ΕΟΚ) αριθ. 311/76 ΤΟΥ ΣΥΜΒΟΥΛΙΟΥ της 9ης Φεβρουαρίου 1976 περί τηρήσεως στατιστικών για τους αλλοδαπούς εργαζομένουςΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 213,  την πρόταση της Επιτροπής,  τη γνώμη της Συνελεύσεως(1),  τη γνώμη της Οικονομικής και Κοινωνικής Επιτροπής(2),  Εκτιμώντας:  ότι πρέπει να υπάρχουν στατιστικές όσον αφορά το εργατικό δυναμικό και την αρχική ανάληψη εργασίας αλλοδαπών εργαζομένων στα Κράτη μέλη της Κοινότητος,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:   Άρθρο 1  1. Τα Κράτη μέλη τηρούν, για τους εργαζόμενους υπηκόους άλλου Κράτους μέλους, ή τρίτου Κράτους, στατιστικές που αφορούν:  - τον αριθμό των εργαζομένων,  - την αρχική ανάληψη εργασίας στην επικράτειά τους κατά τη διάρκεια ορισμένου έτους.  Οι στατιστικές περιλαμβάνουν τις ακόλουθες ενδείξεις:  - ιθαγένεια,  - φύλο,  - ηλικία,  - κλάδο δραστηριότητος ή ομάδα επαγγελμάτων,  - περιοχή.  2. Τα Κράτη μέλη καταρτίζουν τις στατιστικές μία φορά κατ' έτος βάσει πηγών που διαθέτουν κανονικά και, ιδίως, βάσει στοιχείων σχετικών με την κοινωνική ασφάλιση, τις απογραφές πληθυσμού, τις στατιστικές έρευνες που πραγματοποιούνται από τους εργοδότες  ή βάσει των αδειών διαμονής ή εργασίας.   Άρθρο 2  1. Από την έναρξη ισχύος του παρόντος κανονισμού, τα Κράτη μέλη διαβιβάζουν στην Επιτροπή, όλες τις διαθέσιμες πληροφορίες για τα στοιχεία που αναφέρονται στο άρθρο 1, παράγραφος 1.  Πέντε έτη το αργότερο μετά την έναρξη της ισχύος του παρόντος κανονισμού, τα Κράτη μέλη διαβιβάζουν στην Επιτροπή το σύνολο των πληροφοριών που αφορούν τα στοιχεία που αναφέρονται στο άρθρο 1 παράγραφος 1.  2. Κατά τη διαβίβαση των εν λόγω πληροφοριών στην Επιτροπή, τα Κράτη μέλη αναφέρουν τις πηγές που χρησιμοποιήθηκαν.   Άρθρο 3  1. Για την εφαρμογή του παρόντος κανονισμού, τα Κράτη μέλη ενεργούν σε στενή συνεργασία με την Επιτροπή.  2. Τα Κράτη μέλη ενημερώνουν την Επιτροπή, το αργότερο μέχρι την 1η Μαρτίου κάθε έτους, για τις προόδους που έχουν πραγματοποιηθεί για την εφαρμογή του άρθρου 2, παράγραφος 1, δεύτερο εδάφιο.  Η Επιτροπή υποβάλλει έκθεση στο Συμβούλιο, βάσει των πληροφοριών που έχει συλλέξει.   Άρθρο 4  Ο παρών κανονισμός αρχίζει να ισχύει την πρώτη ημέρα του μηνός που ακολουθεί εκείνον της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.  Έγινε στις Βρυξέλλες, στις 9 Φεβρουαρίου 1976.  Για το Συμβούλιο Ο Πρόεδρος G. THORN  (1) ΕΕ αριθ. Α 129 της 11.12.1973, σ. 13.  (2) ΕΕ αριθ. Α 60 της 26.7.1973, σ. 7.